**До 20 май земеделските стопани кандидатстват за Ковид помощта**

     От 21 април до 20 май 2022 г. земеделските стопани могат да подават заявления за подпомагане по схемата „Помощ в подкрепа на ликвидността на земеделски стопани за преодоляване на негативното икономическо въздействие на COVID-19“ за 2022 г. До 15 юни Държавен фонд „Земеделие“ (ДФЗ) ще изплати финансовата подкрепа на допустимите кандидати.  
    За улеснение на бенефициерите документи за подпомагане ще се приемат в общинските служби по земеделие. Стопаните следва да подават заявленията си по постоянен адрес на физическото лице или едноличния търговец и по седалището на юридическото лице. Те могат да кандидатстват лично или чрез упълномощено лице след представяне на нотариално заверено пълномощно по образец, изготвен от ДФЗ.       Определеният бюджет за помощта е в размер на 143,5 млн. лв., от които 111,5 млн. лв. са осигурени със Закона за държавния бюджет на Република България за 2022 г. и 32 млн. лв. допълнителен ресурс, осигурен с Постановление на Министерския съвет. Размерът на помощта ще бъде утвърден с решение на УС на ДФЗ.  
    Бюджетът е разпределен в следните направления:  
- Едри и дребни преживни животни, пчелни семейства – 79 000 000 лв.;  
- Плодове и зеленчуци, маслодайна роза и ориз – 64 500 000 лв.  
     Право на подпомагане имат земеделски стопани, които отглеждат едри и дребни преживни животни, пчелни семейства, плодове и зеленчуци, винено грозде, маслодайна роза и ориз. Изисква се те да са пререгистрирани по реда на Наредба № 3 от 1999 г. за създаване и поддържане на регистър на земеделските производители за стопанската 2021 - 2022 г., както и да отговарят на определението за микро, малки и средни предприятия, съгласно Приложение І от Регламент (ЕС) 702/2014 и да не са били в затруднение към 31.12.2019 г.  
     Максималният интензитет на помощта от временната рамка e до 290 000 евро (567 191 лв.) на предприятие с дейност в първичното производство на селскостопански продукти.  
     За определяне размера на помощта са взети предвид част от разходите, свързани с производство на първична селскостопанска продукция. Помощта се изчислява на база определени ставки по направление и видове животни/култури.  
    Размерът на помощта за едно животно е, както следва:  
•млечни крави под селекционен контрол –184лв.;  
•млечни крави –138лв.;  
•млечни крави в планински райони –120лв.;  
•месодайни крави и/или юници –91лв.;  
•месодайни крави под селекционен контрол –198лв.;  
•биволи –189лв.;  
•овце-майки и/или кози-майки под селекционен контрол –38лв.;  
•овце майки и/или кози майки в планински райони –21лв.;  
• овце майки и/или кози майки, за животните по Преходна национална помощ за овце-майки и/или кози-майки, обвързана с производството (ПНДЖ 3) – 21 лв.  
     На подпомагане подлежат животновъди с подадено заявление по реда на Наредба №5 от 27.02.2009 г. за Кампания 2022, отглеждащи едри и/или дребни преживни животни за установения брой животни след извършените административни и/или проверки на място, включително и след проверката за реализация на продукция по схемите за обвързано подпомагане за животни и/или по Преходна национална помощ за овце-майки и/или кози-майки, обвързана с производството за Кампания 2021.   
    Размерът на помощта за едно пчелно семейство е 13 лв.  
    Пчеларите, които отглеждат пчелни семейства през 2022 г., ще получат финансиране за брой пчелни семейства, на които е извършен есенен профилактичен преглед през 2021 г.  
    Определените ставки за плодове и зеленчуци, винено грозде, маслодайна роза и ориз са:  
• ябълки, круши, кайсии/зарзали, праскови/нектарини, череши/вишни, ягоди, малини – 1 040 лв./ха;  
• сливи и десертно грозде –1 040 лв./ха;  
• домати полски, краставици полски, корнишони, патладжан – 722 лв./ха;  
• пипер полски – 1 400 лв./ха;  
• за домати оранжерийни, пипер оранжериен, краставици оранжерийни, отглеждани в отопляеми оранжерии – 12 233 лв./ха;  
• за домати оранжерийни, пипер оранжериен, краставици оранжерийни, отглеждани в неотопляеми оранжерии – 5 648 лв./ха ;  
• картофи, лук, чесън – 1 065 лв./ха;  
• моркови, зеле, дини и пъпеши – 785 лв./ха;  
• винено грозде – 200 лв./ха;  
• маслодайна роза – 1 250 лв./ха;  
• ориз – 200 лв./ха;  
      В сектор плодове и зеленчуци, винено грозде, маслодайна роза и ориз на финансова подкрепа могат да разчитат земеделски стопани с подадено заявление по реда на Наредба №5 от 27.02.2009 г. за Кампания 2022, отглеждащи плодове и/или зеленчуци (ябълки, круши, кайсии/зарзали, праскови/нектарини, череши, вишни, ягоди, малини, сливи, десертно грозде, винено грозде, домати полски, краставици полски, корнишони, патладжан, пипер полски, домати оранжерийни, краставици оранжерийни, пипер оранжериен, картофи, лук, чесън, моркови, зеле, дини и пъпеши), маслодайна роза и ориз. Кандидатите се подпомагат за установените площи, след извършените административни и/или проверки на място, включително и след проверката за реализация на продукция по схемите за обвързано подпомагане за плодове и зеленчуци за Кампания 2021.  
    Лозарите с винени сортове грозде, производителите на маслодайна роза и ориз кандидатстват с установените площи по култури, след извършените административни и/или проверки на място по Схемата за единно плащане на площ за Кампания 2021.        Лозарите трябва да са регистрирани и като гроздопроизводители в Лозарския регистър, поддържан от ИАЛВ, и да имат реализация на поне 30% от количествата, посочени в декларацията за реколта от грозде за 2021 г.  
   Розопроизводителите трябва да имат актуална регистрация в регистъра на розопроизводителите по Закона за маслодайната роза, изготвен от МЗм.  
    Картофопроизводителите трябва да имат регистрация в регистъра на БАБХ за фитосанитарен контрол за 2021 г.  
     Допустими за подпомагане по схемата са още и земеделски стопани, отглеждащи плодове и зеленчуци, десертно и винено грозде, маслодайна роза и ориз, които през 2021 г. са с унищожени на 100% площи и имат констативен протокол за установяване на щетата.  
     След приключване на приема на заявления и разпределяне на бюджета по сектори в случай на наличие на остатъчен ресурс, същият ще бъде преразпределен с коефициент в съответното направление. При недостиг в рамките на определения ресурс по сектори, се прилага коефициент на редукция, с който се преизчислява размерът на помощта на всеки кандидат.

     Указанията за прилагане на помощта са публикувани на [сайта на ДФ „Земеделие“.](https://www.dfz.bg/bg/darzhavni-pomoshti/vremenna-ramka-covid-/)